ועדת הכספים, כנסת 15, פרוטוקול מספר 373, 2002-02-04 11:30

יעקב ליצמן: אני פותח את ישיבת הוועדה.

יעקב ליצמן: הדיון על התקציב אמור היה להגיע בשעה 11:00, זה מה שנאמר לי על-ידי שר האוצר אתמול.

יעקב ליצמן: אני מבין שיש עיכובים, דיברתי עם שר האוצר ואנחנו נקיים ישיבה מיוחדת היום בשעה 15:30.

יוסף יצחק פריצקי: האם חוק ההסדרים יכול לעלות בלי תקציב?

יעקב ליצמן: זה לא כשר למהדרין, אבל זה כשר.

יעקב ליצמן: אני פונה ליואל נווה בבקשה שיסביר לי עד הישיבה בשעה 15:30 את הקיצוץ בתקציב.

זאב בוים: בשעה 15:30 ראש הממשלה מופיע בסיעת הליכוד.

יעקב ליצמן: אם כך הישיבה תהיה בשעה 16:00.

יעקב ליצמן: יואל, מדוע הנושא של תיקון חוק לעידוד השקעות הון נולד דווקא היום?

יואל נווה: בהצעת חוק ההסדרים המקורית, מספר 1, ניתנה הצעה בהקשר של חוק עידוד השקעות הון, שאמרה שמענקים על-פי חוק עידוד השקעות הון יינתנו בחלוקה הבאה: 30% יינתנו כמו שקיים היום בחוק, תוך זמן מסוים, ו-70% יהיו פרוסים על פני שבע שנים, 10% בכל שנה.

יואל נווה: מעבר לנושא המהותי שהוצע, שמשמעותו היתה התליה של חלק גדול מהמענק בהצעה המקורית בעמידה ביעדים של תעסוקה וייצור וכל מה שקשור בזה, היה פה גם חיסכון תקציבי תזרימי בשנת 2002 שהונח בבסיס.

יואל נווה: הוחלט בממשלה לא לבצע את השינוי הזה, ואי לכך החלק הזה של החוק לא הגיע לוועדת הכספים ונשאר בוועדת הכנסת.

משה גפני: מתי זה הוחלט בממשלה?

יואל נווה: לאחר ההחלטות של דצמבר.

יואל נווה: הוחלט להאריך את תוקפו של החוק, שאגב פקע תוקפו ב-31 בדצמבר השנה, לשנה אחת.

יואל נווה: בהצעה המקורית ההצעה היתה הארכת החוק בשלוש שנים.

יואל נווה: הוחלט שהתיקון שהצענו בזמנו, ושהתקבל אז בהחלטת הממשלה והוא חלק מחוק ההסדרים, לא ייכנס.

יואל נווה: לכן הנושא הזה נשאר כרגע מהותית בוועדת הכנסת.

יואל נווה: במסגרת הדיונים שנערכו עד אתמול בלילה כדי לראות איך סוגרים את העניין התקציבי, התקבלה החלטה שאומרת שאנחנו נטפל רק בבעיה הכספית, כלומר במהות אנחנו לא מקבלים את התיקון אבל נטפל בבעיה הכספית ב-2002.

יואל נווה: התיקון המוצע הוא, שאנחנו ניקח את ההוראה שאומרת שמשלמים 30% מכל חשבונית שתוגש לבקשות שהוגשו למרכז השקעות מספטמבר, היתר שהוא עד 1 בינואר.

יואל נווה: 30% ישולם בנוהל הרגיל, ו-70% ישולמו בצירוף הפרשי הצמדה וריבית תוך 60 יום מאישור תקציב 2003.

יואל נווה: זה לא מתנה את זה בכלום, מי שיש לו זכות למענק, יש לו זכות שהיא איננה מותנית בשום דבר.

יואל נווה: אנחנו מטפלים רק בבעיה התזרימית בשנת 2002.

ויצמן שירי: תגיד שזה במקום שבע שנים.

יואל נווה: אין פה שבע שנים, אין פה התניה בכל מכלול ההתניות שהיה.

יואל נווה: בנוסף לזה לא הבטחנו שום שקל מהיקף ההרשאה להתחייב של מרכז ההשקעות.

יואל נווה: המרכז יכול להוציא כתבי אישור בדיוק באותה רמה כמו שהיה לפני התיקון, העניין הוא פה תזרימים למזומנים כדי לסגור את החור שנוצר.

יואל נווה: מה שמבוקש פה זה לתקן את חוק עידוד השקעות הון בשני הדברים האלה: הארכת תוקפו של החוק לשנה, כי כרגע בכלל אין חוק, והדבר השני זה הנושא של דחיית התשלום.

יואל נווה: כמו שאמר ויצמן שירי, בגלל שאין התליה מי שמקבל כתב אישור – יש לו התחייבות של המדינה כנגד החשבוניות, בהנחה שהן תאושרנה כמובן, לקבל את הכסף.

יואל נווה: חלק ממנו דחוי במקסימום עד שנה, בתוספת ריבית והפרשי הצמדה.

יואל נווה: מבחינת הגיוס כנגד הדבר הזה אין פה כל בעיה, אין בעיה ללכת לבנק ולהראות את זה כהתחייבות של המדינה לשלם ואין פה שום התליה בשום דבר.

יואל נווה: לגבי הצד הטכני, אנחנו משכנו את הסעיף לחוק עידוד השקעות הון מתיקון חוק הנגב.

יואל נווה: משכנו אותו מהוועדה, זה השריד שיש לנו כרגע בחוק.

יואל נווה: הסעיף הזה נמשך על-ידי הממשלה במסגרת החלטות הממשלה.

יואל נווה: יש פה מכתב של מזכיר ראש הממשלה, שמבקש להחזיר את הסעיף הזה לוועדה.

יואל נווה: אבל אנחנו מבקשים שכל מה שקשור לנגב לא יהיה בו, אלא יהיה בו רק התיקון הזה.

יואל נווה: בשיטה הזאת אנחנו מחזירים את חוק עידוד השקעות הון לוועדה ומבקשים לעשות את התיקון הזה.

משה גפני: בכמה כסף מדובר?

יואל נווה: לפי האומדן שלנו מדובר ב-140 מיליון שקלים.

יעקב ליצמן: האם התייעצתם עם משרד התעשייה והמסחר בעניין זה?

יואל נווה: ההחלטה הזאת התקבלה בשעה מאוחרת בלילה.

יואל נווה: היתה ועדת שרים שהוסמכה על דעת הממשלה לעשות את השינויים האחרונים בתקציב כדי להביא אותם לפה.

יעקב ליצמן: התשובה היא לא, ונשמע עוד מעט למה לא.

אבשלום וילן: אנה, אני לא זוכר שכל הנושאים האלה עברו קריאה ראשונה.

יעקב ליצמן: זה עבר קריאה ראשונה.

אנה שניידר: הסעיף שהממשלה חזרה בה ממנו מופיע כסעיף 9 בהצעת חוק ההסדרים מספר 2, שאומר כך: "בחוק עידוד השקעות הון, סעיף 40ג לא יחול בתקופה התובעת".

אנה שניידר: הכוונה היתה, שעידוד השקעות הון בנגב הסעיף הרלוונטי לא יחול בשנת 2002.

אנה שניידר: זה הסעיף שממנו הממשלה חזרה.

אנה שניידר: עכשיו הממשלה רוצה להחזיר את הסעיף הזה רק כדי שתהיה הכותרת "עידוד השקעות הון" ולצקת לתוך הסעיף הזה תוכן אחר לגמרי.

אנה שניידר: לדעתי זה לא חקיקה תקינה וזה בעצם נושא חדש.

אנה שניידר: אם הסעיף המקורי, שאליו רוצים להתייחס, נמצא עדיין בוועדת הכנסת, וועדת הכנסת עוד לא השתמשה בסמכותה לחלק את זה לוועדות השונות, יכול להיות שאפשר לדון בוועדת הכנסת ולבקש שתעביר את הסעיף הזה בכל זאת לוועדת הכספים, ואז ייכנס לתוקפו התיקון שמוצע עכשיו.

אנה שניידר: אבל זה לא יכול להיות במסגרת חוק ההסדרים, כי חוק ההסדרים אמור להיות מונח על ידי תוך כמה שעות על שולחן הכנסת, וכן צריך לעשות דיון עם משרד המסחר והתעשייה ועם הגורמים הנוגעים בדבר לגבי הסעיף הזה.

אנה שניידר: לכן אפשר לבקש שאם ועדת הכנסת היום בשעה 13:00 תחזיר את הסעיף ההוא לוועדת הכספים, הוועדה תקיים דיון ותחוקק את זה כחוק נפרד שיונח מחר על שולחן הכנסת במסגרת כל החוקים של חוק התקציב.

אברהם-בייגה שוחט: יהיה חוסר בתקציב של 140 מיליון.

אנה שניידר: אם על התקציב יצביעו ביום רביעי, לא תהיה בעיה.

קריאה: מי טוען לנושא חדש?

אבשלום וילן: אני טענתי שזה נושא חדש.

יעקב ליצמן: ועדת הכנסת צריכה להצביע על זה.

אנה שניידר: אני חייבת להודיע כאן, שבינתיים הסיכום הוא שאני מנסה להספיק עד 19:00 להניח את חוק ההסדרים.

אנה שניידר: אם ב-16:00 תכניסו לי עז נוספת, אני לא אוכל להניח את זה ב-19:00.

אברהם-בייגה שוחט: ומה יהיה אם עניין הסטודנטים יבוא לחוק ההסדרים?

אנה שניידר: אני לא אוכל לעמוד בלוח הזמנים של שעה 19:00.

אבשלום וילן: אם אנה הגדירה נושא חדש, אי-אפשר לקיים דיון.

ויצמן שירי: הבנתי מה שיואל הציג כאן, אבל אני רוצה לחדד את העניין.

ויצמן שירי: מדובר על כך שבהצעה המקורית של החוק שהונח לפני חודש וחצי בחוק ההסדרים, שבמסגרת חוק עידוד השקעות הון 30% של המענק באותה שנה של ההשקעה מקביל לאישור החשבון המאושר, כפוף להשקעה עצמה, ו-70% יהיו במשך שבע שנים, כל שנה 10%.

ויצמן שירי: אחרי סיכום שהיה דובר שלא נוגעים בעניין, כי הרי המטרה היא לגרום לתעסוקה, ואם הוא יצטרך לחכות שבע שנים בשביל אחוזים בודדים לא יהיה כדאי לו לבוא.

ויצמן שירי: לכן סוכם שאתם יורדים מהעניין.

ויצמן שירי: עכשיו, אחרי ההסכמים שנעשו עם כל המפלגות, אתה אומר שיש חוק בתקציב שהוא 1.6-1.8 מיליארד שקלים.

ישראל כץ: עם הליכוד לא עשו הסכמים.

משה גפני: עשו את זה כאן בוועדה.

ויצמן שירי: ישראל שכח אתמול להכניס עשרה יישובים.

ישראל כץ: דאגתי גם להם בוועדה.

ויצמן שירי: מפעל שמקימים אותו, גם אם הוא היום בצינור בממוצע יש סיכוי שהוא יאושר בין חודש פברואר שאנחנו נמצאים בו לבין חודש אוגוסט של אותה שנה.

ויצמן שירי: בערך ביולי הוא יעלה לשטח ויתחיל לבצע את ההשקעה שלו.

ויצמן שירי: במקרה הכי קיצוני, שהוא גמר את כל ההשקעה בחודש יוני והמפעל עובד, בתהליך רגיל אני יודע שמרכז ההשקעות מעביר את הכסף תוך שלושה חודשים.

ויצמן שירי: אתה אומר שברגע שאושר התקציב בינואר, בחודש מארס מקסימום הוא מקבל את הכסף לבנק.

יואל נווה: 70% מהכסף.

ויצמן שירי: 30% הוא קיבל עד חודש נובמבר במהלך ההשקעה, 70% עד חודש מארס.

אבשלום וילן: למיטב ידיעתי, ברגע שהיועצת המשפטית מכריזה על נושא כנושא חדש, נגמר הדיון והוא עובר לוועדת הכנסת.

אבשלום וילן: כמו שאתמול הורדנו את ה-500 מיליון של תמריץ מעסיקים, שאני קורא לו בלשון חיבה "תמריץ קבלנים חברי מרכז", כך אני חושב שאם אפשר לסייע במשהו למפעלי תעשייה ליצירת מקומות עבודה וכולי, דווקא עכשיו השקעות ודווקא עכשיו, על רקע כל המצב, לקבל החלטה כזאת – אני חושב שלא זאת היתה רוח הממשלה.

אבשלום וילן: לכן צריך להצביע נגד כל הסיפור הזה.

סמדר אלחנני: יואל נווה אמר שיהיה פה חיסכון תזרימי של 140 מיליון שקלים.

סמדר אלחנני: הסתכלתי על התקציב בשנת 2002, לסעיף הזה מיועדים 872 מיליון שקלים.

אמיר ברקן: תסתכלי על ההרשאה להתחייב.

סמדר אלחנני: אני מסתכלת על ההרשאה להתחייב.

סמדר אלחנני: אנחנו מדברים על התזרים.

יואל נווה: בסעיף שיש לך בספר התקציב מדובר אחרי ה-140 מיליון.

סמדר אלחנני: נכון, הוא לא שונה מהסכום שהיה בשנה שעברה.

סמדר אלחנני: בכל הארכות התוקף האלה יש פה הארכת תוקף של החוק לעידוד השקעות הון, שאני כל הזמן מזכירה לכם שהוא נגמר ב-31 בדצמבר ואנחנו כבר בפברואר.

סמדר אלחנני: אבל יש פה גם הארכת התוקף של עניין הבנייה להשכרה וההטבות הנובעות מהבנייה להשכרה.

סמדר אלחנני: אני חושבת שלא צריך להתייחס לשני המנגנונים האלה באותה מידה.

סמדר אלחנני: על חוק עידוד השקעות הון אפשר להתווכח, אבל הוא מאוד מוסכם על כולם, אבל זה לא מוסכם.

אברהם-בייגה שוחט: אני פונה לאבשלום וילן שיוריד את העניין של נושא חדש.

אברהם-בייגה שוחט: כל המבחן של השיחה הזאת הוא בין האלטרנטיבות שיש.

אברהם-בייגה שוחט: אני חושב שההחלטה על השקעה לשבע שנים היתה גרועה מלכתחילה ולא היתה במקום ולא היה בה היגיון רב, אבל במציאות שיש עכשיו שמחפשים כל שקל בכדי לאזן את התקציב, אם באים עם התיקון הזה שעולה 140 מיליון, כל משקיע קודם כל משקיע את ההון העצמי שלו בעסק הזה.

אברהם-בייגה שוחט: דבר שני, יש אשראי ספקים.

אברהם-בייגה שוחט: דבר שלישי, אם יהיה אישור של מרכז ההשקעות והוא יהיה בטוח שהכסף מגיע, לא תהיה לו בעיה לממן את זה דרך אשראי מבנקים.

אברהם-בייגה שוחט: אם צריך לוותר לשנה אחת זה לא סוף העולם, כי ברגע שיש האישור הבנקים ייתנו לו כסף אם הוא צריך.

אברהם-בייגה שוחט: לכן אפשר להקל על האוצר ב-140 מיליון שקלים.

שמואל מרדכי: המשרד שלנו לא הסכים לתיקון הזה.

שמואל מרדכי: יחד עם זאת, אני מבין את המצוקות האלה, והן לא 140 מיליון שקלים אלא הרבה פחות.

שמואל מרדכי: אני רוצה שזה יתקבל, אבל שלא יתקבל כתקדים לבאות, כי בסך הכל אנחנו רואים מה קורה היום בתעסוקה והסיוע שהתעשייה זקוקה לו הוא היום יותר מתמיד ויותר מכל יום.

יעקב ליצמן: אתה אומר שלא התייעצו אתך, אבל אתה לא מתנגד.

שמואל מרדכי: נכון.

עופר חוגי: כמה מפעלים היום יש בצנרת שהחוק הזה יפגע בהם?

שמואל מרדכי: 200-250.

ויצמן שירי: אף אחד לא מסוגל להקים מפעל בשישה חודשים.

שמואל מרדכי: התהליך הוא שחברה מגישה בקשה, היא נבחנת במהלך שלושה חודשים.

שמואל מרדכי: ברגע שהיא מקבלת את האישור וכל הזמן בצנרת יש תוכניות וכל חודש אנחנו מאשרים 25-30 תוכניות.

שמואל מרדכי: מתוכן כ-15 הן במסלול מענקים.

שמואל מרדכי: כ-200 תוכניות בשנה הן במסלול המענקים.

שמואל מרדכי: על זה זה ישפיע.

ויצמן שירי: כמה הוא מנצל בשנה הראשונה, וכמה הוא מנצל במשך שישה חודשים עד הרגע שהוא מאשר תוכניות?

שמואל מרדכי: בשנה הראשונה אנחנו מאשרים 7%-8%.

עופר חוגי: השאלה היא אם יש מפעלים מסוימים שנמצאים במוקדי האבטלה, שנמצאים בצנרת ואנחנו עלולים לפגוע בהם ויהיה לנו נזק הרבה יותר גדול מכך שהאנשים האלה יישארו מובטלים.

יעקב ליצמן: אני הבנתי משמואל מרדכי שאם יש פגיעה היא פגיעה קטנה.

יואל נווה: אנחנו חושבים שמכיוון שהפגיעה היא כמעט לא קיימת ואין בעיה עם זה, זה פותר לנו את הבעיה.

יואל נווה: מעבר לזה, הממשלה קיבלה עוד כמה החלטות בנושא סיוע לתעשייה.

יואל נווה: אחת ההחלטות היתה להקים קרן למפעלים במצוקה להלוואות בהיקף של 200 מיליון שקלים.

יואל נווה: דבר שני, הוחלט ליצור מכרזים למפעלים שיעסיקו עובדים, וזה מעין מנגנון שיסבסד את שכרם כפונקציה של העסקת עובדים על פני שנים כדי לייצר עוד מקומות תעסוקה גם בגליל וגם בדרום.

יואל נווה: זה מחוץ למסגרת חוק עידוד השקעות הון, וההטבות האלה יינתנו מעבר לחוק עידוד השקעות הון.

יואל נווה: כלומר שנעשו מעשים נוספים שמתגברים את הנושא של הסיוע לתעשייה בעקבות המצב.

יואל נווה: כך שהנושא הזה הוא טכני ויכול לעזור לנו לסגור את המסגרת.

משה גפני: הסעיף הזה הוא לא כל-כך שנוי במחלוקת, אני רואה שגם מנהל מרכז ההשקעות לא יוצא מעורו להתנגד לזה.

משה גפני: האם יכול להיות שיש דברים בתקציב שהם לא נוראים שלא הבאתם אותם?

משה גפני: הביאו למשל את חוק הגזזת, ששנוי במחלוקת טוטאלית ואפילו נפל בוועדה, ואני רואה פתאום שיש דברים בתקציב שהם לא כל-כך שנויים במחלוקת.

אבשלום וילן: הבנתי שכל הבעיה פה תהיה טכנית.

אבשלום וילן: לכן אני מבקש, שבניגוד להתנהגות המאוד לא ממלכתית שהיתה פה אתמול עם ההפסקות הארוכות כדי לתת לחברים מש"ס לנהל משא-ומתן...

אמנון כהן: אני מוחה על זה.

יעקב ליצמן: במקרה זה מלאכתה של ש"ס נעשתה בידי אחרים.

יעקב ליצמן: חברי ש"ס רצו באמת, אבל חברי הליכוד והעבודה עשו את העבודה בשבילם.

אבשלום וילן: אני מסיר את הבקשה לנושא חדש.

אבשלום וילן: אבל אני מבקש שגם אחר הצוהריים שיגיע חוק התקציב, ויכול להיות שיהיו קרבות קשים בינינו, שנעשה את זה בצורה הוגנת על השולחן, ולא עם הפסקות ושיחות טלפון.

יעקב ליצמן: אני מבטיח לך גילוי נאות.

יעקב ליצמן: אני מניח, וכך הובטח לי על-ידי שר האוצר, שהכל הוכנס בבסיס התקציב.

יעקב ליצמן: והיה אם לא, הדיון יתארך.

ישראל כץ: מפריע לי שלא נמצא כאן נציג תעשיינים.

ישראל כץ: יכול להיות שזה לא פוגע בתקציב המשרד, וכל אחד מאתנו מנסה לנחש שזה לא מזיק.

ישראל כץ: אבל מדובר כאן בסכום כסף גבוה, מדובר במגזר שמוכה באופן קשה.

ישראל כץ: קראנו היום הצהרות של אלי הון מהעולם שלא רוצים להשקיע בישראל, למרות שהם מושקעים כאן.

ישראל כץ: אני חושש מאוד שאנחנו נקבל כאן החלטה חפוזה שתכניס לקופת המדינה 140 מיליון שקלים, אבל תעורר התמרמרות ופגיעה בסקטור התעשיינים.

אבשלום וילן: זה היה נאום שלי לפני רבע שעה.

ישראל כץ: יכול להיות שיש כאן רוב.

ישראל כץ: גם אני אתמול בלילה תמכתי בחלק מהדברים, ורק בגלל אילוצים קואליציוניים הצבעתי אחרת.

ישראל כץ: למשל אני התנגדתי להוריד את הקיצוץ במשפחות ברוכות ילדים, למרות שאני חושב שהקיצוץ גבוה מדי.

ישראל כץ: הבוקר שמעתי ברדיו, שאולי סיכמו עם השר אלי ישי שזה יירד ב-9%.

ישראל כץ: לא שאני לא שמח על התוצאה, אבל אם זה כך זאת שערורייה שאנחנו יושבים כאן כחותמות גומי.

ישראל כץ: אני מציע, אדוני היושב-ראש, שתמנה מישהו שיפנה להתאחדות התעשיינים ותשאל אותם אם הם רואים בזה משהו קריטי.

ישראל כץ: אם לא, אין בעיה.

יעקב ליצמן: אני יוצא מהנחה ששמואל מרדכי, כמרכז המרכז להשקעות, מייצג את הממשלה אבל גם מייצג את המפעלים ואת התעשיינים.

יעקב ליצמן: אני לא רואה שזאת פגיעה גדולה.

יעקב ליצמן: לכן אני מביא את הנושא להצבעה.

יעקב ליצמן: מי בעד תיקון חוק עידוד השקעות הון?

יעקב ליצמן: מי נגד?

יעקב ליצמן: ה צ ב ע ה בעד – 7 נגד – 2 נמנעים – 2

יעקב ליצמן: תיקון חוק עידוד השקעות הון אושר ברוב גדול.

יעקב ליצמן: תודה רבה.

יעקב ליצמן: הישיבה הבאה בשעה 16:00.